
TINA BECKETT

En ny sjanse

Oversatt av Jan Ingar Vik

 


Tina Beckett er tre ganger Golden Heart-finalist. Hun lærte å pakke koffertene sine nesten før hun lærte å lese, siden hun er født i en militærfamilie. Hun har bodd i USA, Puerto Rico, Portugal og Brasil. I tillegg til å reise, elsker Tina å kose med mopsen Alex, være sammen med familien og ta rideturer på hesten sin.


Til familien min:

For at dere hjelper meg med å følge drømmene mine.


Prolog

Femten år tidligere

Rosa pluss. Å, du store min.

Maura tok opp graviditetstesten og så nærmere på den. Kanskje hun tok feil. Så lukket hun øynene idet en bølge av håp skylte gjennom henne. Hun både fryktet resultatet og ønsket det velkommen. Hun skulle ha barn.

Et barn!

Kanskje dette var akkurat det hun trengte for å redde forholdet med Dex og få det på rett spor igjen. Det sporet de hadde begynt på mens de gikk på high school. Helt til tragedien rystet verdenen hans. Og hennes.

Han ble aldri den samme etter det. Maura ventet, klamret seg til håpet om at han ville komme tilbake til henne følelsesmessig etter at han fikk en sjanse til å bearbeide sorgen. Men så langt hadde ingenting fungert. Han var fjern, uoppnåelig.

Selv når de elsket med hverandre.

Og når det gjaldt sorg, hadde han vært merkelig upåvirket. Selv under begravelsen. Han brøt aldri sammen og gråt. I hvert fall ikke foran øynene på henne.

Han trengte de tårene. Hun trengte de tårene. Bare for å vite at han fortsatt var i stand til å føle. Til å elske.

Det gikk en bølge av skrekk gjennom henne, og hun presset hendene mot magen.

Kanskje hun skulle føle ham på pulsen før hun fortalte ham om babyen. Eller i hvert fall ta et dypt åndedrag eller to før hun stormet inn med nyheten. Det siste hun ville var at han skulle bli hos henne bare på grunn av barnet.

Et helt liv med denne samme uoppnåeligheten? Nei. Hun kunne ikke klare det.

Hun la graviditetstesten på servanten og stirret på den. Hvis han ikke lenger kunne elske henne på den måten han pleide å gjøre, ville han da bli i stand til å elske barnet deres? Var hun villig til å risikere at dette barnet vokste opp med en familie som ikke kunne vise hengivenhet?

Det var bare én måte å finne ut av det på. Hun måtte ringe og møte ham for å snakke om ting. Spørre ham hvor de sto og hvor han mente forholdet deres var på vei.

Og hvis han ikke ga henne det svaret hun så inderlig trengte å høre?

Da ville hun ikke ha noe annet valg enn å slå opp med ham, gi seg noen uker for å samle seg og tenke igjennom ting. Da, og først da, skulle hun finne ut hvordan hun skulle fortelle ham at han kom til å bli far.

Hun fingret med tannbørsten som sto i en kopp ved siden av hennes, den som ikke var blitt brukt siden dagen denne babyen ble unnfanget, og sendte opp en bønn om at i dag ville bli dagen. Dagen da den Dexter hun kjente og elsket kom tilbake til henne.

Herregud, hun håpet inderlig at det var mulig.

Hun gikk ut fra baderommet, fant telefonen på nattbordet og sank ned på sengekanten. Så bladde hun gjennom kontaktlisten og fant navnet til Dex blant alle de andre. Men i motsetning til alle de andre navnene, hadde dette et rødt hjerte ved siden av seg. Han var hjertet hennes og hadde vært det helt fra den dagen hun så ham for første gang.

Og nå var det opp til ham om hjertet hennes skulle forbli intakt eller om det skulle knuses i tusen biter.

Hun svelget hardt og opparbeidet nok mot til å trykke på knappen som enten ville sette hjulene i gang for å fortsette forholdet deres, eller stoppe det for alltid.

Vær så snill, Dex, gi meg det svaret jeg trenger.

Hun la hånden over magen enda en gang.

Gi meg det svaret vi begge trenger.


1

Snø. Storartet. Det han likte minst.

Snøen falt enda tettere da Dexter Chamblisse gikk ut av bilen og trasket med tunge skritt over parkeringsplassen. Han kunne høre snøplogen et annet sted på det medisinske senteret, der den strevde for å holde området åpent for både biler og utrykningskjøretøy.

Sykehusinngangen var knapt femten meter unna, men da et stort snøflak klistret seg til pannen, strøk han det irritert vekk. Selv om snøen aldri ble liggende lenge i denne delen av Montana, klarte den alltid å lage problemer noen steder … for noen. Omtrent på denne tiden hvert år undret han på hvorfor han ble værende i denne forbaskede delstaten. De korte dagene og iskalde vintrene var alltid en påminnelse om hva som kunne skje. Om hva som hadde skjedd.

Men moren hans bodde fortsatt her, og han følte et ansvar for henne, siden han var det eneste gjenlevende barnet hennes. Og hun nektet å flytte. Han forsto årsakene til det, men det betydde ikke at Dex var enig.

Da han trakk kragen opp for å beskytte nakken mot den voldsomme vinden, gled støvelhælen på en isflekk et øyeblikk før han klarte å rette seg opp igjen. «Pokker!»

Strupen snørte seg sammen. Alt som skulle til var brøkdelen av et sekund …

Mørke minner kom frem og truet med å materialisere seg slik de hadde gjort hundrevis av ganger før. Men ikke i dag. Ikke når han hadde en full liste av pasienter som ventet på hjelp. Han måtte konsentrere seg om de levende og overlate resten til en annen dag. Fortrinnsvis en dag langt inn i fremtiden.

Da han gikk opp på fortauet utenfor døren til akuttmottaket, fikk han øye på en ambulanse som sto parkert utenfor, mens akuttpersonalet lukket bakdøren. Han vinket raskt til den som satt i førersetet og fikk et smil tilbake.

Han undret på om hun var på vakt i dag, og undret enda mer på hvorfor han fortsatte å gå gjennom denne døren. Kanskje fordi han alltid hadde gjort det. Bare fordi en gammel flamme hadde begynt å jobbe på sykehuset for et par år siden, så betydde ikke det at han skulle endre vanene sine. Dessuten ville det se temmelig åpenbart ut hvis han plutselig begynte å bruke en annen inngang.

Og det hadde gått bra. Som ved en uskrevet avtale hadde han og Maura knapt støtt på hverandre på sykehuset. Selv ikke her, i avdelingen hvor hun arbeidet. Han hadde en egen evne til å ane det når hun var i nærheten. Nakkehårene reiste seg. Når det skjedde, gikk han raskt bortover korridoren og vekk, vanligvis før han faktisk så henne. Og når han så henne, unngikk de omhyggelig småprat og nøyde seg med å løfte hånden som hilsen idet han passerte gjennom territoriet hennes.

Planen var å gjøre det samme i dag.

Men da han kom inn på akuttavdelingen, var det kaos.

«Jeg bryr meg ikke om hvor mange ganger du må ringe, bare finn en til meg! Nå!»

Han kikket til siden og fikk et glimt av et altfor velkjent ansikt der hun løp bak en båre, med en liten blodflekk på et av kinnene. Han trengte ikke lenger å lure på om hun jobbet i dag. Det gjorde hun åpenbart.

Det var da han oppdaget at telefonen ringte i lommen hans. En mørk anelse av déjà vu gled gjennom ham, og han satte opp farten for å nå henne igjen. Maura Findley, hans eks – vel eks for lenge siden – hadde en behansket hånd presset mot brystet til noen. En gutt – en tenåring.

«Hva har du?»

Hun snudde på hodet og så på ham med et morskt blikk. «Hvor i helsike har du vært, Dex? Vi har prøvd å få tak i deg, eller hvem som helst, for den saks skyld, de siste ti minuttene.»

Ambulansen som sto utenfor hadde kommet med denne pasienten.

Tonen til Maura burde ha forbløffet ham, men hun hadde aldri vært en som modererte språket sitt. Hvilket var grunnen til at hun slo opp med ham en gang for alle da han for mange år siden ikke hadde vært i stand til å gi henne et klart svart på spørsmålet hennes om hvor de sto. Og hun giftet seg med en annen et år etter. Pokker, hun trengte nesten ingen tid på å fortsette videre, noe som alltid hadde plaget ham. For selv hadde han hatt pokker så store vanskeligheter med å fortsette med sitt eget liv.

«Jeg kom nettopp. Trafikken gikk langsomt på grunn av snøværet. Unnskyld.» Han slengte ut ordet, og håpet at det ikke hørtes ut som om han ba om unnskyldning for fortiden deres.

Han gjorde ikke det. At det forholdet tok slutt, var det beste som kunne ha skjedd ham.

Og henne, hvis han var oppriktig overfor seg selv.

Han hadde ikke vært noe godt parti den gangen. Og han var definitivt ikke det nå. Selv om det ikke så ut som om hun hadde lyktes så veldig bra med det neste forholdet sitt heller. Han hadde hørt at hun ble skilt.

«Vi har et gjennomtrengende brystsår med en pneumotoraks – objektet sitter fortsatt fast der … trafikkulykke forårsaket av de glatte forholdene. Flere er på vei.»

«Milde makter!» De knurrende ordene kom ut før han rakk å stoppe dem, og hun ga ham et skarpt blikk før det mildnet litt. Pokker! Han ville ikke ha hennes sympati, det hadde han aldri ønsket.

Han og Maura var et par på high school – som de fleste trodde kom til å gifte seg, faktisk. Han var enig med dem den gangen. Han hadde til og med sett på ringer. Planlagt hvordan han skulle fri. Og så skjedde det utenkelige, og hans verden falt fra hverandre. Forholdet deres fortsatte en stund på college, men han klarte aldri å bestemme seg.

Han vendte oppmerksomheten mot gutten på båren, og fikk øye på en tretti centimeter lang bit av det som så ut som et galvanisert rør stikke ut av den høyre delen av brystet. Han tenkte på flere muligheter. En pneumotoraks var livstruende hvis det ikke ble behandlet raskt, og sammen med et sår i brystet …

«Det er bra at ikke ambulansemannskapet prøvde å fjerne det. La oss få ham inn på et rom.» Han måtte stabiliseres før de tok ham inn på operasjonssalen for å ta ut røret.

Da de var inne på undersøkelsesrommet, tok Maura en bandasje og ventet til pasienten hadde pustet ut, før hun la tapen rundt røret for å forhindre mer luft i å sive inn i brysthulen til pasienten.

Hendene hennes var sikre og rolige, og avgjørelsen om å tette rundt fremmedlegemet var tatt rett ut av de medisinske lærebøkene. Maura hadde ikke forandret seg det minste. Hun var fortsatt den samme snakkesalige, besluttsomme jenta som han en gang hadde kjent og elsket. Han bet tennene sammen og kastet ut den tanken.

«Hvor er brystslangene dine?»

«Tredje skuffen til høyre.» Hun kikket ikke opp engang da hun sa det, og den mørke hestehalen falt over den ene skulderen mens hun fortsatte å arbeide.

Han pleide å elske de naturlige, rødaktige stripene i det silkemyke håret. Elsket å la dem gli mellom tommelen og pekefingeren og …

En av sykepleierne kom inn og begynte å notere de vitale tegnene idet han fant slangesettet akkurat der hun hadde sagt at det var. Han tok et par hansker fra beholderen på veggen. «Hvor mange flere ofre?»

«Fem eller seks. Jeg er ikke sikker.» Denne gangen så hun opp. «Minst én til med brystskade. Været påvirker reisetiden til ambulansene også.»

Den forbaskede snøen og isen. Han kunne ikke komme på en eneste god ting ved vinteren. Han ville heller farte rundt på steder som lå nærmere ekvator på denne tiden av året. Steder hvor julen ble tilbrakt i sandaler og fargerike skjorter. Kanskje en tur til Brasil ville stå på programmet hans neste år. Han hadde spart opp nok ferietid til å tilbringe en måned der. Kanskje mer. Eller han kunne melde seg til tjeneste hos Leger uten grenser og dra til regioner i Sør-Amerika eller Afrika.

Og ferie mens han gjorde det? Ikke særlig sannsynlig. Men han ville være i stand til å gjøre noe godt for noen andre enn bare seg selv. Og unngå de iskalde vintermånedene og minnene som fulgte med dem.

«Trykket hans er lavt. Blodoksygenet nederst på åttitallet.»

Han renset området mellom det fjerde og femte ribbenet og satte en sprøyte med lokalbedøvelse, selv om pasienten var bevisstløs. Maura hjalp ham med å heve hodeenden av sengen og gjorde klar en stor nål. «Klar?»

«Sett i gang», sa han.

Hun stakk forsiktig nålen inn i pleuralhulen og ble belønnet nesten øyeblikkelig av en hvesende lyd av luft som var blitt innestengt i brysthulen.

«Godt utført.»

Hun kikket opp på ham med antydning til et smil rundt leppene. «Jeg har gjort dette en gang eller to, vet du.»

«Jeg vet det. Jeg har bare aldri sett deg i aksjon.»

Ikke denne typen aksjon, i hvert fall. Og akkurat nå måtte han ikke tenke på noe annet.

«Nei. Du har ikke det.» Smilet hennes forsvant. Eller kanskje det ikke hadde vært der heller. Han hadde vært kjent for å se bare det han ønsket å se. Inkludert det faktum at hun hadde ønsket mer av forholdet deres akkurat på et tidspunkt da han var lammet når det gjaldt alt annet enn smerten inni seg.

Og nå var den smerten mer kronisk enn akutt?

Han ønsket fortsatt ingenting. Det var lettere på den måten. Dessuten var hun ferdig med ham. Ekteskapet hennes hadde bevist det, selv om det ikke varte. Han ristet vekk tankene om fortiden en gang for alle.

«La oss sette i gang med brystslangen.»

Slangen ville hjelpe til med å sørge for at lungen forble fylt av luft, og drenerte vekk eventuell gjenværende luft fra såret, i tillegg til væske og blod. Maura ventet mens han plasserte slangen i korrekt stilling, og hjalp ham så med å feste den.

«Det ser omtrent så bra ut som det kan få blitt», sa hun. «Og jeg må gjøre meg klar til de andre som kommer inn, så han er din.»

«Jeg skal flytte ham til operasjonssalen for å fjerne røret og undersøke om det er indre skader.» Han kikket på henne, og trangen til å stryke vekk en hårlokk som hadde falt ned i pannen hennes kom og gikk. «Ring hvis du trenger meg.»

Hun vendte blikket mot ham med et rykk, men så nikket hun som om hun innså hva han mente.

Hva hadde hun trodd han siktet til?

Å, pokker. De hadde ofte sagt farvel på den måten etter å ha kysset hverandre til de ikke kunne puste og deretter fnist av den dobbelte meningen bak ’hvis du trenger meg’-uttrykket. En ny følelse av savn skylte over ham. Hun hadde sagt at hun hadde noe hun ville fortelle ham den gangen. Like før forholdet deres tok slutt med sinte ord og ingen egentlig følelse av at det var over.

Men det var umulig å gå tilbake og rette på ting.

Eller var det mulig?

Nei. Ikke nå når livet til en pasient sto på spill. Det var best at han bare aksepterte at de hadde fått den avslutningen de kunne få. Å prøve på noe nå ville bare rive opp stygge sår som ingen av dem trengte å oppsøke igjen.

Så han ga sykepleieren noen instruksjoner om å få fraktet pasienten til operasjonssalen i tredje etasje, og vinket raskt til Maura. Den samme håndbevegelsen han brukte hver gang de tilfeldigvis fikk øye på hverandre. «Ser deg senere.»

«Farvel, Dex.»

Farvel.

Hjertet hans ble kaldt. Og der var det. Ingen ’ser deg senere’ eller ’snakker med deg snart’. Hun mente kanskje ikke at det skulle høres slik ut, men meningen bak var tydelig: Hun hadde ikke noe ønske om å omgås ham igjen. Verken nå eller i overskuelig fremtid. Og det var greit for ham. Så han avfeide ordene hennes og gikk for å ordne operasjonen til pasienten sin.

*

Maura så døren svinge igjen bak Dex, og musklene ble fullstendig slappe. Hvis det ikke var for sykepleieren, som fortsatt var til stede i rommet, kunne hun kanskje ha sunket ned i den nærmeste stolen for å senke farten på det rasende hjertet. Og det skyldtes ikke bare adrenalinet etter behandlingen av pasienten deres.

Herregud, hvorfor tillot hun ham å påvirke henne slik? Hun var blitt vant til å trekke seg unna hver gang hun så ham spasere bortover fortauet mot avdelingen hennes når han kom på jobb. Hun var ikke sikker på hvorfor han insisterte på å gå gjennom akuttavdelingen, men det var sikkert ikke på grunn av henne.

Ikke det at hun ville det skulle være slik. Ikke nå lenger. På et annet tidspunkt i livet hennes ville synet av ham gjort henne omtåket av en helt annen grunn. Men nå var det den kvalmende pinligheten som fikk henne til å krype sammen.

Ja visst, Maura, fortsett med å si det til deg selv.

Hun var veldig glad for at eksmannen ikke arbeidet på dette sykehuset.  Skilsmissen deres hadde delvis skyldtes at hun ikke ønsket å flytte til Idaho, hvor han var blitt tilbudt en overordnet stilling. Da hun ba ham om ikke å dra, nektet han å høre på henne og gikk ut av ekteskapet deres i stedet. Det virket som om hun hadde en egen evne til å tiltrekke seg menn som ikke hadde noe ønske om å bli værende og ri av de vanskelige stundene.

Men skulle hun være rettferdig overfor Dex, så hadde han lidd et forferdelig tap under tiden deres sammen. Problemet var ikke det. Det kom når han ikke klarte å se forbi tragedien og forestille seg en fremtid som æret familiens minne, samtidig som han fortsatte å leve sitt eget liv og gjorde plass i hjertet for lykke. For å starte deres egen, lille familie.

Gudskjelov trengte hun aldri å fortelle ham om babyen.

Pokker. Hun hadde flere pasienter på vei inn, og dette var ikke det rette tidspunktet til å dvele ved ting som hun ikke kunne – eller ville – endre på.

Akkurat idet hun tenkte det, ble dørene til akuttavdelingen åpnet da den neste ambulansen kom med et nytt trafikkoffer – ei jente på omtrent ti år med et åpenbart benbrudd, hvis hun skulle dømme etter den merkelige vinkelen under kneet.

«La oss ta henne med til undersøkelsesrom seks.» Hun kikket på Matt Foster, en ambulansearbeider som var et veldig kjent ansikt her omkring. «Kommer resten av ofrene til New Billings Memorial?»

Han gikk ved siden av båren og holdt hånden på armen til jenta som for å berolige henne. Han var fantastisk med pasientene, og mange sykepleiere og leger spurte ham om han ikke ville endre karriere og bli sykepleier, eller til og med lege. Men han sa at han elsket jobben sin. Og jobben hans elsket åpenbart ham.

Dette var den type mann hun burde bli tiltrukket av. Snill, omsorgsfull og i kontakt med følelsene sine. Men dessverre følte hun ikke annet enn vennskap overfor Matt, selv om det var antydninger om at han kanskje ønsket å be henne med ut.

«Jeg tror det er en til på vei. Men noen av de andre er blitt dirigert til Our Lady of Mercy, siden det ligger litt nærmere ulykkesstedet.»

Så det andre brysttraumet kom trolig til å havne på det andre sykehuset. Hun kjente noe hoppe rundt i magen. Det var ikke skuffelse. Det siste hun ønsket var å møte Dex igjen i ettermiddag.

Ikke sant?

Absolutt. Hun måtte bare fortsette å minne seg om det før hjernen begynte å legge to og to sammen og komme frem til et slags astronomisk tall som svar.

Hun vinket farvel til Matt, som blunket og smilte til henne. «Ser deg senere, Maura.»

Hun vendte oppmerksomheten mot pasienten igjen. «Så hva heter du?»

«Marabel Campbell.» Jenta snufset, og den bleke huden og det glassaktige uttrykket i øynene fikk Maura til å innse at sjokket satte inn. Det var den eneste grunnen til at barnet ikke skrek av smerte.

«Vel, Marabel, vi kommer til å prøve å ordne det slik at du føler deg bedre. Er det ok?»

«Ja.» Hun blunket et par ganger. «Mamma og pappa. Er de ok?»

Hjertet hennes satte opp farten. Hun hadde ikke tenkt på å spørre Matt om eventuelle slektninger. «La meg spørre noen.»

Hun møtte blikket til en sykepleier. «Kan du sjekke når det gjelder foreldrene hennes? Ingen kom inn sammen med henne, så jeg vet ikke om …»

«Jeg var sammen med tanten min. Mamma er hjemme.»

«Vet du telefonnummeret til moren din?»

«Jeg har telefonen i lommen.» Jenta var fortsatt uhyggelig oppmerksom på hva som foregikk. Maura var sjokkert over at Marabel, som bare var ti år gammel, hadde telefon.

«Har du ikke vondt i benet, Marabel?»

«Benet mitt …» Blikket hennes vandret nedover bena og stanset. «Nei. Hvorfor er det slik?»

Avrevne nerver eller sjokk kunne få det som burde være en smertefull skade til å forsvinne i bakgrunnen. Men hun hadde på følelsen av at det lå noe mer bak her.

Akkurat da møtte jenta blikket hennes. «Jeg … jeg har en sykdom som får meg til å ikke føle ting.»

Ikke føle.

Det forklarte mye.

«Vet du at det kalles CIP?» Medfødt ufølsomhet for smerte var sjeldent, men hun hadde sett minst ett annet tilfelle i tiden sin som akuttlege. En mann hadde kommet inn og klaget på kvalme og svetting, og de oppdaget at han hadde et hjerteinfarkt uten å oppdage noen form for smerte.

«Jeg vet ikke, men alt det betyr er at jeg ikke kan kjenne det når noe gjør vondt. Selv om det er noe slikt som å brenne hånden min på kokeplaten.» Hun snudde hånden sin og avslørte et tykt arr som trolig stammet fra et brannsår. «Kan du rette ut benet mitt?»

Jenta sa det på en klinisk måte, som om benet hennes ikke var en del av den hun var som person. Likegyldig.

Akkurat som Dex og følelsene hans.

Om noe var Maura enda mer bekymret enn hun hadde vært før. Hva om skaden var verre enn den så ut til å være? «Vi skal gjøre vårt beste for å sørge for at det blir så godt som nytt.»

Hun tok telefonen til jenta og trykket på nummeret hvor det sto ’Mamma’. Da en kvinne svarte, forklarte hun raskt hva som hadde skjedd og hvor datteren var.

«Hva? Herregud, jeg hadde ingen anelse. Er Marabel ok? Og søsteren min?»

En sykepleier holdt opp et papir med navnet på sykehuset. «Hun er sendt til Our Lady of Mercy sykehus. Jeg skal gi deg nummeret dit.»

«Jeg er på vei til dere. Å! Og Maribel har medfødt ufølsomhet for smerte. Hun kan ikke si om noe gjør vondt.»

«Ja, hun forklarte det til oss. Det ser ut til at hun har et brudd i det høyre benet. Vi gjør oss klare til å sende henne til røntgen, hvis du kan gi oss muntlig samtykke.»

«Selvsagt. Gjør det dere trenger å gjøre. Jeg er på jobben, men skal være der om et kvarters tid.»

«Perfekt.»

«Kan jeg snakke med henne?»

«Ja, hun er her.» Hun ga telefonen til Marabel, som straks brast i gråt.

«Benet mitt … Hva om jeg ikke kan gå igjen, mamma? Hva om jeg ikke kan svømme?»

Hun var ikke sikker på hva kvinnen sa til datteren, men hun fikk snart jenta til å fnise. «Ok, jeg er glad i deg. Ser deg snart.»

Maura hadde allerede kontaktet sykehusets ortoped, og hun fikk sykepleieren til å kontakte røntgenavdelingen.

Etter at hun fikk den unge pasienten inn på et undersøkelsesrom, noterte hun de vitale tegnene, som alle så bra ut. Kanskje delvis fordi hun ikke kunne føle skaden på benet. Vanligvis steg blodtrykket som reaksjon på stress eller smerte, så det var rart å se instrumentene ikke registrere noe utenom det vanlige.

Kanskje Maura burde ha ønsket at hennes eget hjerte var litt mer smertesikkert, og kanskje hun da ikke ville ha gjort noen av de tabbene hun hadde gjort i livet sitt.

Inkludert det å ikke fortelle Dex sannheten? Og gifte seg med Gabe et år senere?

Sannsynligvis. Men smerte tjente en veldig viktig hensikt. Den styrte deg vekk fra fare og lærte deg hvordan du skulle unngå å bli såret igjen. Slik som det å brenne seg på en kokeplate.

Så selv om hun kanskje ønsket en måte å unngå å bli såret på, så trengte hun forhåndsvarslene, ellers kom hun til å gjenta feilene fra fortiden. Og det var det siste hun ønsket.

Hun konsentrerte seg om behandlingen av Marabel, og sørget for at hun fikk det hun trengte, mens hun samlet sin egen smerte rundt seg som en kappe og håpet at den holdt alt i sjakk.

Som hva da? Dex?

Kanskje. Han var den eneste i nærheten som kunne få henne til å oppføre seg tåpelig. Ta tåpelige sjanser. Hun måtte være på vakt og sørge for at hun var godt beskyttet.

Uansett hvor mange lag hun måtte legge rundt hjertet for å verne det mot fremtidige brudd. For denne gangen var hun ikke sikker på om hun ville være i stand til å samle sammen alle bitene og lime dem sammen igjen.

